Phelippe, fils de Roy de France, duc de Bourgoigne, savoir faisons à tous présens et à venir, nous avoir veuës unes lettres de nostre très chier seigneur et pere le Roy Jehan, que Dieux absoille, saines et entières du scel et de escripture, contenant la forme qui s’en suit: Johannes Dei gratia Francorum Rex, notum facimus universis tam presentibus quam futuris, nos infra scriptas vidisse litteras, tenores qui sequuntur continentes: Je, Jacques, sire de Saulx, faiz savoir à tous ceulz qui ces lettres verront, que je ay estably franchise en mon bourc à Saulx, et ou franc bourc.  1.C’est assavoir, que cil qui seront en la franchise du bourc et du franc bourc, paiera chascun [an] quinze sols de la monnoie qui court en ma ville, par termines devisés; c’est à savoir, lendemain des Bordes, sept sols, et le lundi après la Saint Remy, huit sols; et cils qui ne paieroit à terme devisé, sa cense doubleroit; et s’il pooit monstrer essoine loial, il paieroit la cense après les sept nuis de ce qu’il seroit fors de l’essoine, et pourtant seroit quittes.  2.Et cil qui chiet en l’amende au seigneur, il paiera l’amende au seigneur, se li sires veult, c’est assavoir du poin, ou de la paume sept solz, se plainte en meut devant seigneur, ou devant son commandement, se li sires n’y est.  3.Qui de jour sera pris es fruiz des bleds, des vingnes, des arbres, des prezs de faux chemins faire, et es deffois des bois, il payera troiz sols d’amende: et s’il est priz de nuiz, soixante cinq solz au seigneur paiera, se li sires veult; fors que du chemin, de quoy il ne paiera que trois sols, soit de nuiz soit de jour.  4.Et si li ungs clame l’autre larron ou murtrier, il paie troiz solz d’amende, se il veult jurer sur sains que il ne l’ait dit que par ire, et se il ne le jure ou preuve, il paie soixante cinq solz d’amende; et de la femme aussi, qui la à clayme mauvaise femme.  5.Cil qui faict sang d’armes esmolue, il paie soixante cinq solz au seigneur, et à cellui qui l’aura feru, ses amendes, ainsi comme il y affiert, et de pierre, et de baston aussi.  6.Et du sanc du poing ou de la paume, ou d’egrafeneure, sept sols au seigneur, et à cellui cui l’en la faict sept sols.  7.De gaige rescorre troiz solz, se le debte est congneuë, d’esconterie provée soixante cinq sols.  8.Li hons au seigneur ne puet vendre son héritage à homme d’autre seignorie et li uns le puet faire à l’autre senz parler au seigneur.  9.Quant li hons est mors sans hoirs, sa terre, sa maison et tuit ses autres biens revaingnent au plus prochain qu’il est dedans l’an; si li prochains tient l’eschoitte du bourc. Li eschoite qui est fors du bourc est au seigneur. 10.Se cil de la franchise sont prins pour la debte au seigneur, le sire les doibt délivrer dedans les quarante jours par son serment, à bone foy, se li sires est ou païs ou en la terre. 11.Li hons qui est de la franchise, s’il s’en va, il doit prenre congié, et en puet mener son meuble, et est conduiz à bone foy; et s’il s’en va de nuiz, il est en la merci au seigneur. 12.Se li hons estrangers vient en la franchise, il n’est pas en la franchise, jusque tant que li sires ou ses commandemens l’ait receu. 13.Et toutes ces choses je ay jurées à tenir et à garder, et l’ont juré unze, que chevalier, que damoisel de mez chasez, à tenir et à garder, et ont encore juré qu’ils le tesmoigneront jusques à une journée de Saulx, se li faire en me faisoit de ces choses devisées. 14.Li hons qui se départ de la franchise, et va en autre seignourie, il ne puet rien réclamer en nul héritage, qui demeure en la terre au seigneur de Saulx. 15.Et li sires ne doibt mettre main en homme de la franchise, se n’est pour meurtre ou par larrecin, ou pour jugement. 16.Il doivent aller au cri de la terre au seigneur, et cil qui n’iroit, pour que il le sauroit, il paieroit cinq solz d’amende. 17.Se aulcuns de la franchise veult aler fors de la ville pour son afaire, il et sa mesnie pevent aler faire leur afaire, dès la saint Jehan, jusques à la voille de la Saint Remy, et la voille, il et sa mesnie doibvent revenir pour le droit de la franchise. 18.Li sires ne puet avoir ban de vin vendre, ne mais que six sepmaines chacun an. 19.Et est assavoir que ceste franchise ont jurée par ma requeste, messires Fourques de Migno, messsires Gauthiers de Courtivron, messires Jehan de Crecé, messires Eudes de Crecé, messires Hugues Corneaus, messires Poinz d’Echelo, Jehan, ses frères, messires Jehan d’Avellanges, Bertholomex, de Villeconte, messires Robert de Bere et messires Jehan de Broingnon. Et cil qui tenroient les fiez du chasez qui cy dessus sont nommés, il referont le serement, ainsi comme s’il qui devant sont nommé. Et se je forfalloie de ces chouses dessus nommées, li prodonne de la franchise esliroient des chevaliers jusqu’à quatre, lesquels que ils voudroient des chasez qui ont juré, et par ceulz que ils esliroient, je lour dois adrecier le tort fait, se je lour faicz par mon serement; et se ne lor voloi adrecier par ceulz, je pri et requier le doyen de Saux, qui que il soit, que il cessoit en la ville de Saux, jusque tant que li sires eust adrecié le tort que il feroit à ceulz de la franchise par les diz chasez qui l’ont juré. 20.Et que toutes ces choses soient fermes et estables, je ay prié et requis, et faict mettre en ces lettres en tesmoignage le seel Monsieur Bertholomy, dean de Saux, et le seel Monsieur Jehan, seigneur de Trichastel, et le seel Monsieur Guillaume, seigneur de Pontelier. Et quand je serai chevalier et je aurai seel, je baillerai, et promet à bailler à ceulz de la franchise, touttes les convenances dessus dites, escriptes et scellées de mon seel. Ce est faict l’an de l’Incarnation Nostre Seigneur mil deux cent et quarante et six, au mois d’avril. Item, je, Guillaume, sires de Saulx, damoisaulx, fois savoir à tous ceulz qui verront ces présentes lettres et orront, que comme li nobles hons saiges et honorez messires Jaques, mes peres, qui fut sires de Saulx, dont Dieu ait l’ame, ait eue, establie et donée au temps que il vivoit, franchise au bourc de Saux et au franc bourc, telle come elle est cy après divisée en ces présentes lettres:  1.Ce est à savoir, que cil qui auront en la franchise du bourc devant dit, et du franc bourc, paieront et devra paier uns chascuns de lour, chascun an, quinze solz de la monoye courant à Saux, par les termines cy après divisées: ce assavoir, le lendemain des Bordes, sept solz, et le lundi après la Saint Remi, ouct solz, et ci assavoir que cil ne paieroit aux termines cy dessus divisiez ladite somme d’argent, sa cense doubleroit et lui cousteroit li deniers deux, s’il ne pouroit monstrer essoine léal, et s’il povoit monstrer essoine léal, il paieroit sa dite cense après les sept nuiz de ce qu’il seroit fors de l’essoine, et pourtant seroit quittes et responsables.  2.Et cil qui chiet en l’amende au seigneur, il la doit paier, se li sires l’en veult lever, telle come elle est cy après divisée. Ce est assavoir, qui fiert, ou a feru du poing ou de la paume, sept sols se plainte en vient devant le seigneur ou devant son commandement, si li sires n’y est.  3.Et cil qui de jour sera prins aux fruiz des bleds, des vingnes, des arbres, des prez, et en faux chemins faire, et au deffois des bois, il paiera trois solz d’amende: et se il est prins de nuiz, il en paiera soixante et cinq solz, jaçoit ce que il y soit prins de nuiz ou de jours.  4.Et si li un claime l’autre larron ou murtrier, il paie trois sols d’amende tant seulement, s’il veut jurer sur sains Evangiles, qu’il ne l’a dit que par irour; et s’il ne le veult jurer ou prouver, il doit paier soixante et cinq solz d’amende, et tout ainssint est il de la femme, quant l’on la claime mauvaise femme.  5.Et cil qui faict sanc d’armes esmolues, il paie et doit paier au seigneur soixante et cinq solz d’amende, et à celuy qui il aura féru, ses amendes, telles comme raison requiert, et comme elles se affièrent; et tout ainsi est il de cellui qui fiert ou de pierres ou de baston, et telle amende doit au seigneur, et à cellui qui a feru.  6.Et cil qui fait sanc de poing, ou de la paume, ou d’esgrafenure, il doit paier au seigneur sept solz d’amende, et à cellui cui il a faict le sanc, sept solz.  7.Et cil qui rescout son gaige, se le debte est congneu, doibt trois sols d’amende au seigneur, se plainte en est faite devant luy, ou devant son commandement, et d’esconterie prouvée, soixante et cinq solz.  8.Li hons au seigneur ne puest pas vendre son héritaige à home d’aultre seignorie, mais li uns le puet vendre à l’autre sans parler au seigneur.  9.Quant li hons est mors sans hoirs de son corps, sa terre, sa maison, et tuit si autre bien remainent au plus prochain qu’il ait dedans l’an. Si li prochains tient l’eschoite du bourc, li eschoite qui est fors du bourc est au seigneur. 10.Se cil de la franchise sont prinz pour la debte au seigneur, li sires les doibt délivrer de dans les quarante jours par son serement en bonne foy, s’il est au pays en la terre. 11.Li hons qui est de la franchise, s’il s’en va, il doibt pranre congié, il en puest mener son meuble tout, et est conduiz en bonne foy, et s’il s’en va de nuiz il est en la merci du seigneur. 12.Se li hons estrange vient en la franchise, il n’est pas en la franchise, jusqu’à tant que li sires ou ses commandemens l’ait receu. 13.Li hons qui se départ de la franchise, et va en autre seignorie, il ne puet rien réclamer en nul héritage qui demeure en la terre au seigneur de Saux. 14.Et li sires ne doit mettre main à home de la franchise, se n’est par murtre, ou par larrecin, ou pour jugement. 15.Il doivent aler au cry de la terre au seigneur de Saux, et cil qui n’iroit, puis qu’il le sauroit, il paieroit cinq solz d’amende. 16.Se aucuns de la franchise veult aler fors de la ville pour son affaire, il et sa mesnie pevent aler faire leur affaire dès la Saint Jehan, jusques à la voille de la Saint Remy, et la voille, il et sa mesnie doivent revenir pour le droit de la franchise. 17.Li sires ne peut avoir ban de vin vendre, mas que six sepmaines chascun an. 18.Et toutes ces choses donna messires Jaques, mes peres dessus diz, et jura ceste franchise à tenir et à garder tousjours, et s’il le jurèrent avec lui pour sa requeste, et por son commandement, unze que chevalier que damoisel de ses chasez, à tenir et à garder ceste dite franchise. Et si jurèrent encores qu’ils tesmoigneroient jusques à une journée de Saux toutes ces choses cy dessus divisées, se li sires en meffaisoit de riens. C’est assavoir cil qui jurèrent ceste dite franchise, messires Fourques, de Minou, messires Gauthiers, de Courtivron, messires Jehans, de Crecey, messires Huedes, de Crecey, messires Eudes de Corniaux, messires Poins d’Eschalons, Jehan, ses frères, messires Jehan d’Avallanges, messires Barthelomis de Villeconte, messires Robert de Bere, et messires Jehans de Broignon; en tele manière, que cil qui tanrient les fiez des chasez dessus nommez, il refereent le serement de garder ladite franchise, ainsi comme cil le firent qui sont dessus nommez; sur tel condition, que se mes peres dessus diz forfailloit de ces choses dessus nommées, li prodommes de la franchise esliroient des chevaliers jusqu’à quatre, lesquels que il voudroient, des chasez qui ont juré; et pour ceulz qu’il esliroient, il leur devoit adrecier le tort fait, qui fait lour seroit par son serement; et se il ne lour vouloit adrecier par ceulz, il pria et requist que li doyen de Saux, quelx qu’il fust, cesses en la ville de Saux, jusqu’à tant qu’il auroit adrecié le tort fait que il feroit à ceulz de la franchise par les diz chasez qui juré l’ont. 19.Je, Guillaume, sires de Saux devant dit, vuil, octroy et conferme toutes les devant dites franchises données et octroyées de mon devant dit père, et toutes les convenances qui sont dessus dites, et par la vaillance de ces présentes lettres les conferme et amendes encores, et accroy leur franchise, en tel manière; car je pour le loyal service de mes hons, lequel service j’ay eu de eulz et receu, pour le grant proffit de ma terre, et pour le proffit de mes hoirs présens et à venir, et pour le mien grant profit apparaissant, donne et octroie, et ay octroyé à tous mes homes demeurans à Saux, ou és finages de Saux, et à un chascun, pour luy et à lours hoirs présens et à venir, tant comme siecles durra, et és hoirs Menardot du Poinseul, et à leurs hoirs présens et à venir à tousjours, demourans au Poiseul, ou au finage ou à Saux, ou as finages, toute la mainmorte que je ou mi hoir avons et povons avoir, et debvons à tousjoursmais, en eulz, et en leurs hoirs, et à leurs choses, en quelque lieu que elles soient, ou puissent estre, et en temps d’or en droit, et ou temps advenir. 20.Et je veüil et octroy, que se aucun de eulz ou de leurs hoirs muerent des ors en avant sans hoirs de son propre corps, que tous li héritaiges, quelque part qu’il soit, et tous les meubles du mort, et tuit li autre bien, en quelque lieu qu’il soient, demeurent et soient au plus prochain hoir dudit mort, et ainsins d’oir en hoir. 21.Après, je veuil et octroy, que my homes devant diz et leur mesnie, et leur hoir, puissent à tousjoursmais, et toutes celles fois que il vorront, tant comme il seront my home, ou hommes de mi hoirs seigneurs de Saux, aller faire lour besongnes et lour affaire ainsinc comme il voudront mielx, en quelque lieu qu’il voudront, en tel manière qu’il ou d’une chascune mesnie de leur, uns demeure à Saux, ou ès finage de Saux, qui tiengne le maisnaige; sauve la franchise devant dite à eulz de mon père donnée. 22.Et en tel manière, que se je, ou my hoir seigneur de Saux, avons guerre ouverte, de laquelle il convenist nous et nostre compaignie chevauchier armez, que d’un chascun hostel où il auroit personne masle qui peut porter armes, celle dite personne d’un chacun hostel de Saux et des finaiges, et des devant diz hoirs Menardot du Poiseul aussi, une chacune nuit, tant comme nostre guerre durroit, et nous chevaucherions armés, seroit tenue de gésir au bourc de Saux, et un chacun jour pourroit aller faire sa besongne là où il voudroit. Et li hostel où il n’auroit hoir masle tel, seroit quites de cest giste. 23.Et toutes ces choses dessus dites, et une chascune chose por li, je promet et ay promis par mon serment donné sur sains Evvangiles, pardevant Symons, notaire de la court de Langres, tenir, et garder et accomplir fermement et permanablement à tousjours, et contre ne venir par moy, ne par autre; et si ay prié et requis mamée femme madame Marguerite, dame de Saux, que elle vüeille et octroye, et ait fermes et estables ces choses dessus dites toutes et une chascune d’icelles. Et je, Marguerite, devant dite, de ma bonne, propre volenté, et sur ce pourveue, veul, loüe et octroye toutes ces chouses devant dites, et une chascune d’icelles, pour moy et pour mes hoirs, et par mon serment donné sur sains Evvangiles, pardevant Symons, notaire de la court de Lengres, à la requeste dudit Guillaume, et senz nulle traction, les promet à avoir fermes et stables à tousjours mais; et renonce à tous privileges et à tous assignement de douhaire. Et quant à ces dictes choses, et une chascune d’icelles tenir, acomplir et perpetuellement à garder, nous Guillaume et Marguerite devant diz, mettons nous et nos hoirs en la juridiction de la court de Lengres, sans reclamance d’autre court, ne d’autre seignorie et avons prié et requis au devant dit Symons, notaire, que il ces présentes lettres fasse sceller par l’official de Lengres, du seel de la court de Lengres, avec le seel de moy devant dit Guillaume. Et je devant dit Guillaumes, pour moy, et à la requeste de madame Marguerite ma femme, ay mis mon seel en ces présentes lettres, avec le scel de la dite court de Lengres, par tesmoignage de vérité. Et nos officialis Lingonensis predictus, ad requisitionem predicti Symonis notarii curie Lingonensis, mandati nostri jurati ad predicta omnia a dictis Guillelmo et Margareta loco nostri audienda, nobis specialiter destinati, qui Symon predicta omnia et eorum singula a dictis Guillelmo et Margarita, in ipsius Symonis presentia, prout superius expressa sunt et divisa, facta, recognita et promissa fuisse nobis retulit; cui fidem super his adhibemus plenariam, et cui quantum ad promissa loco nostri audienda commisimus vices nostras, presentibus litteris sigillum curie Lingonensis, una cumsigillo predicti Guillelmi, duximus apponendum in testimonium veritatis. Datum et actum anno Domini millesimo ducentesimo octogesimo quinto, mense octobris. Item. Nous Eudes, dux de Bourgoingne, faisons savoir à tous, que comme li homme et li habitant de nostre chastel de Saux eussient esté plaintiz à nostre chier seigneur et frère le duc Hugue, cui Dieu ait l’âme; disans que ou temps passé, avant ce que Saux fust en la main de nos devanciers dux de Bourgoigne, li [...]